Það er sérstaklega mikilvægt, í jafn litlu samfélagi og Íslandi, að börn sem eru getin með gjafakynfrumum fái að vita uppruna sinn. Tími er kominn til að breyta lögum í þessa veru. Þetta kemur fram í þingsályktunartillögu sjö þingmanna úr fjórum flokkum um rétt barna til að þekkja uppruna sinn.
Fólk sem gefur kynfrumur velur hvort gjöfin er rekjanleg og sé hún það, ákveða foreldrar barnsins hvort það fær að vita uppruna sinn. Í tillögunni er lagt til að dómsmálaráðherra leggi frumvarp fyrir Alþingi um að þessu verði breytt. Tillagan var lögð fyrir í október og gekk til velferðarnefndar í nóvember. Fyrsti flutningsmaður er Silja Dögg Gunnarsdóttir, þingmaður Framsóknarflokksins, en hún lagði tillöguna nú fram í fimmta sinn.
Þetta snýst um sjálfstæðan rétt barna til þess að fá upplýsingar um uppruna sinn. Hin Norðurlöndin hafa nú þegar breytt lögum á þann hátt en við höfum setið eftir. Ég veit ekki að hvaða niðurstöðu Alþingi mun komast, en það er allavegana kominn tími til að ræða þetta.
Silja segir að það rími ekki vel við barnasáttmála Sameinuðu þjóðanna að meina börnum að þekkja uppruna sinn og það sé reynsla annarra þjóða að ekki dragi úr vilja fólks til að gefa kynfrumur þegar þar voru sett lög um að öll börn ættu rétt á að fá að vita um uppruna sinn. Silja segir að opin kynfrumugjöf sé sérstaklega mikilvæg í fámennu samfélagi eins og hér.
Upp á öryggismál; að fólk þekki líffræðilega ættingja sína, sé með upplýsingar um hverjir eru systur þínar og bræður og náfrændur og frænkur. Upp á ákveðið siðferði að gera; að það sé ennþá mikilvægara. Við getum ekki treyst á þessar fjarlægðir sem eru í stærri ríkjum.
Tími er til kominn að breyta lögum þannig að börn sem eru getin með tæknifrjóvgun eða gjafakynfrumum fái rétt til að þekkja uppruna sinn. Þetta er mat sjö þingmanna úr fjórum flokkum. 